## Carlos Mazón aborda amb l’alcalde d’Albal els avanços en el nou centre de salut i la construcció d’un segon institut

*** El president ha mantingut una trobada de treball amb José Miguel Ferris i diversos membres de la corporació municipal per a tractar les necessitats del municipi i les actuacions que s’estan duent a terme després de les riuades
* El cap del Consell ha valorat les obres de rehabilitació de l’IES Albal, que permetran començar el curs escolar amb normalitat
* Han acordat també que el consistori s’acollirà a les ajudes de VAERSA per a agilitzar la reparació de la xarxa de clavegueram i per a l’arreplega de residus en solars**

**València.**

El president de la Generalitat, Carlos Mazón, ha mantingut una trobada de treball amb l’alcalde d’Albal, José Miguel Ferris, i diversos membres de la corporació municipal per a abordar diferents assumptes d’interés per al municipi, a més de les actuacions que s’estan duent a terme en la recuperació econòmica i social després de les riuades.

El cap del Consell ha traslladat al responsable municipal el suport de la Generalitat per a la reconstrucció i restauració de danys causats per les riuades.

Així, ha posat a la disposició del consistori l’ajuda de Vaersa per a agilitzar la reparació de la xarxa de clavegueram i l’arreplega de residus en solars, a la qual l’Ajuntament s’acollirà per a accelerar estes actuacions. A través d’este mecanisme, Vaersa podrà contractar per emergència projectes i direccions d’obres de les infraestructures afectades per a minimitzar els efectes que puguen patir davant d’eventuals pluges intenses en el temps mínim possible.

En esta línia, ha ressaltat que la Generalitat ha destinat 13,5 milions d’euros a la gestió de residus a Albal, amb el buidatge de prop de 50.000 tones de dos punts d’apilament local.

Durant la reunió, s’han tractat altres temes, com el centre de salut nou. Així, s’iniciarà la redacció del projecte i la direcció de les obres d’este espai sanitari que es construirà en una parcel·la situada en el carrer Poeta Vicent Andrés Estellés, núm. 2, amb una superfície de 2.641 m².

En matèria educativa, s’ha valorat les obres de rehabilitació de l’IES Albal, que estarà totalment operatiu perquè els alumnes comencen amb normalitat el curs escolar, al mateix temps que s’ha acordat la necessitat de construir un nou IES en la localitat.

El president ha insistit en el compromís del Consell amb la recuperació d’Albal després de la dana amb l’abonament de 4.639 ajudes per un import global de 13,3 milions d’euros. Al respecte, cal ressaltar el pagament de 3.104 ajudes per valor de 5,2 milions d’euros per pèrdua de vehicle.

La trobada està emmarcada en la ronda de contactes que el president manté amb alcaldes i alcaldesses de la Comunitat Valenciana.

Fecha: 27/08/2025